หุ้นเปิดตลาดเช้านี้ร่วงกว่า 10 จุด
นักวิเคราะห์ เผย หุ้นเช้านี้ร่วงแล้วกว่า 10 จุด ตามทิศทางาตลาดต่างประเทศ
5 ก.พ. 2553

นักวิเคราะห์ เผย หุ้นเช้านี้ร่วงแล้วกว่า 10 จุด ตามทิศทางาตลาดต่างประเทศ
ตลาดหุ้นไทยเปิดตลาดเช้าวันนี้ร่วงไปแล้วกว่า 10 จุด ซึ่งเป็นไปตามทิศทางตลาดต่างประเทศที่ปรับตัวลดลงกันถ้วนหน้า หลังจากตลาดหุ้นดาวโจนส์ร่วงลงแรงเมื่อคืนนี้ โดยมีปัจจัยความกังวลปัญหาหนี้สินในประเทศแถบยุโรป ประกอบกับ ตัวเลขผู้ขอรับสวัสดิการการว่างงานในสหรัฐสูงกว่าคาด ส่งผลเงินดอลลาร์แข็งค่า ขณะที่ราคาน้ำมันและสินค้าโภคภัณฑ์ปรับตัวลดลง โดยเฉพาะทองคำร่วงลงแรง
ดัชนี SET เปิดตลาดลดลง 11.35 จุด มาที่ 691.17 จุด (-1.62%)เมื่อเวลา 09.56 น.
ล่าสุด เมื่อ 10.09 น.ดัชนี SET อยู่ที่ 691.23 จุด ลดลง 11.29 จุด(-1.61%)
นายอดิศักดิ์ คำมูล ผู้อำนวยการส่วนวิจัยเศรษฐกิจและกลยุทธ์การลงทุน บล.เคจีไอ (ประเทศไทย) กล่าวว่า ตลาดหุ้นไทยเช้านี้เปิดเทรดมาร่วงกว่า 10 จุด เป็นไปในทิศทางเดียวกับตลาดต่างประเทศ ทั้งตลาดภูมิภาคที่ปรับตัวลงไป 2-3% หลังจากที่ตลาดยุโรปและดาวโจนส์ได้ปรับตัวลงไปมากเมื่อวานนี้ แต่เวลานี้ตลาดบ้านเรายังดูดีกว่าตลาดเพื่อนบ้าน 
ทั้งนี้ เป็นผลจากเริ่มมีความวิตกกังวลเกี่ยวกับการฟื้นตัวทางเศรษฐกิจโลกว่าจะมีปัญหาอะไรอีกหรือไม่ ภายหลังจากที่ทางยุโรปมีปัญหาเรื่องการชำระหนี้ของบางประเทศ ซึ่งทำให้เกิดแรงขายสินทรัพย์เสี่ยงออกมา เนื่องจากมีความกังวลเกี่ยวกับเศรษฐกิจของยุโรป ประกอบกับ ในช่วงที่ผ่านมาจีนก็มีการเข้ามาควบคุมความร้อนแรงทางเศรษฐกิจ และสหรัฐก็เข้ามาควบคุมการลงทุนของสถาบันการเงิน
สำหรับสัญญาณทางเทคนิคของตลาดหุ้นไทยเวลานี้ได้เป็นขาลงอย่างเต็มที่แล้ว หลังจากที่ไม่สามารถยืนเหนือ 700 จุด ขึ้นไปได้ พร้อมให้แนวรับที่ 682 จุด แนวต้าน 698 จุด